Pörssissä noteeratun teknologiayhtiö Vincitin suuromistajia Jussi Haverista ja Marko Roivaista epäillään törkeästä veropetoksesta.

Suomalaisen pörssiyhtiö Vincitin suuromistajia Jussi Haverista ja Marko Roivaista epäillään törkeästä veropetoksesta. Epäilty rikos on tapahtunut vuosina 2011-2014. NASDAQ HELSINKI

Vincit Oyj:n suuromistajia Jussi Haverista, 42, ja Marko Roivaista, 39, epäillään törkeästä veropetoksesta. Helsingin käräjäoikeuden mukaan syytteet ovat tulleet vireille maaliskuun lopussa.

Haverisen osalta epäillyn rikoksen tekoaika on 10.5.2011-30.10.2014 ja tekopaikka Helsinki; Roivaisen osalta 10.5.2011 ja Helsinki. Haverisen ja Roivaisen puolisoja epäillään avunannosta törkeään veropetokseen.

Asianomistajana on Verohallinto. Asialle ei ole määrätty vielä käsittelypäivää.

Rikoslain mukaan perustekomuotoinen veropetos muuttuu törkeäksi veropetokseksi, kun rikoksessa tavoitellaan huomattavaa taloudellista hyötyä, rikos tehdään erityisen suunnitelmallisesti ja rikos on myös kokonaisuutena arvostellen törkeä.

Törkeästä veropetoksesta on rikoslain mukaan tuomittava vankeuteen vähintään neljäksi kuukaudeksi ja enintään neljäksi vuodeksi.

Fuusiomiljonäärit

Julkisen omistajaluettelon mukaan Haverinen omistaa Vincit Oyj:stä 9,47 prosenttia Viroon rekisteröidyn 10 Capital OÜ:n kautta ja on yhtiön toiseksi suurin omistaja.

Roivainen omistaa Vincit Oyj:stä 5,08 prosenttia Viroon rekisteröidyn Ocram Holding OÜ:n kautta ja on yhtiön kuudenneksi suurin omistaja.

Vincit listautui pörssiin vuonna 2016 ja teki omistajistaan miljonäärejä. Jussi Haverinen omistaa Vincitistä 9,47 prosenttia ja Marko Roivainen 5,08 prosenttia. KUVAKAAPPAUS

Haverisen Vincit-omistuksen arvo on tällä hetkellä noin 7,5 miljoonaa euroa ja Roivaisen noin neljä miljoonaa euroa. Sekä Haverinen että Roivainen ovat myyneet Vincitin osakkeita merkittäviä määriä viime vuosina.

Haverinen on it-yritys Javerdelin entinen toimitusjohtaja ja perustajajäsen; Roivainen Javerdelin entinen talousjohtaja ja perustajajäsen. Tamperelainen Vincit osti Javerdelin vuonna 2015. Fuusion myötä Haverisesta tuli Vincitin suurin omistaja.

Vuonna 2016 Vincit listautui pörssin First North -markkinapaikalle ja teki omistajistaan, Haverinen ja Roivainen mukaan lukien, miljonäärejä.

Haverinen vastasi Vincitissä yhtiön ict-yksiköstä ja istui yhtiön hallituksessa vuosina 2016-2018. Kaupparekisterin mukaan Haverisen hallituspesti Vincitissä päättyi toissa viikolla.

Javerdelin entinen toimitusjohtaja Jussi Haverinen Finnairin matkustamolehti Blue Wingsin haastattelussa vuonna 2015. Vincit osti Javerdelin elokuussa 2015. KUVAKAAPPAUS

Roivainen toimii tällä hetkellä palvelumyynnin tukemiseen erikoistuneen rahoitusyhtiö United Financen toimitusjohtajana.

Javerdelin entinen talousjohtaja Marko Roivainen toimii tällä hetkellä palvelumyynnin tukemiseen erikoistuneen rahoitusyhtiö United Financen toimitusjohtajana. KUVAKAAPPAUS

Nollatulot ja kimppakämppä

Iltalehti uutisoi Haverisen ja Roivaisen erikoisesta kimppakämppäkuviosta kesäkuussa 2013.

Haverinen ja Roivainen olivat tuolloin kirjoilla Javerdel Group OÜ:n nimissä olleessa 47,5 neliön kokoisessa asunnossa kolmannen suomalaismiehen kanssa, vaikka molemmat miehet asuivat perheineen Helsingissä.

Haverisen ja Roivaisen erikoinen asumiskuvio herätti erityisesti verotuksellisia kysymyksiä, mutta niihin ei jutunteon yhteydessä saatu vastauksia.

Haverinen ja Roivainen eivät halunneet kommentoida asiaa tuolloin Iltalehdelle, mutta ottivat myöhemmin yhteyttä toimitukseen lakimiehensä välityksellä.

Julkisten verotietojen mukaan Haverisella ja Roivaisella ei ollut käytännössä lainkaan verotettavia tuloja vuosina 2011-2012, jolloin epäilty törkeä veropetos on Haverisen osalta alkanut ja Roivaisen osalta tapahtunut.

Vincit-miljoonadiili ei näy juurikaan Haverisen ja Roivaisen verotettavissa ansio- ja pääomatuloissa.

Vuonna 2015 Haverisella oli verottavia tuloja yhteensä 108 000 euroa; Roivaisella 111 000 euroa. Vuotta myöhemmin kaksikon verotettavat tulot olivat 122 000 euroa ja 150 000 euroa.

Lue myös: Pörssiyhtiön suuromistajat joutuivat käräjille törkeästä veropetoksesta: Tunnustajalle vankeutta - toinen kiisti ja vapautui syytteestä